CELEX: 62018CN0804
Language: el
Date: 2018-12-20 00:00:00
Title: Υπόθεση C-804/18: Αίτηση προδικαστικής αποφάσεως την οποία υπέβαλε το Arbeitsgericht Hamburg (Γερμανία) στις 20 Δεκεμβρίου 2018 — IX κατά WABE e.V.

27.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/4
            
         
      Αίτηση προδικαστικής αποφάσεως την οποία υπέβαλε το Arbeitsgericht Hamburg (Γερμανία) στις 20 Δεκεμβρίου 2018 — IX κατά WABE e.V.
      (Υπόθεση C-804/18)
      (2019/C 182/05)
      Γλώσσα διαδικασίας: η γερμανική
      
         Αιτούν δικαστήριο
      
      Arbeitsgericht Hamburg
      
         Διάδικοι στην υπόθεση της κύριας δίκης
      
      
         Ενάγουσα: IX
      
         Εναγομένη: WABE e.V.
      
         Προδικαστικά ερωτήματα
      
      
                  1)
               
               
                  Συνιστά η μονομερής οδηγία εργοδότη που απαγορεύει στους εργαζόμενους να φέρουν οποιοδήποτε εμφανές σύμβολο πολιτικών, ιδεολογικών ή θρησκευτικών πεποιθήσεων άμεση διάκριση λόγω θρησκείας, κατά την έννοια του άρθρου 2, παράγραφοι 1 και 2, στοιχείο α', της οδηγίας 2000/78/ΕΚ του Συμβουλίου, της 27ης Νοεμβρίου 2000, για τη διαμόρφωση γενικού πλαισίου για την ίση μεταχείριση στην απασχόληση και την εργασία (1), σε βάρος εργαζομένων οι οποίοι τηρούν συγκεκριμένους ενδυματολογικούς κανόνες λόγω θρησκευτικών επιταγών καλύψεως του σώματος;
               
            
                  2)
               
               
                  Συνιστά η μονομερής οδηγία εργοδότη που απαγορεύει στους εργαζόμενους να φέρουν οποιοδήποτε εμφανές σύμβολο πολιτικών, ιδεολογικών ή θρησκευτικών πεποιθήσεων έμμεση διάκριση λόγω θρησκείας και/ή φύλου, κατά την έννοια του άρθρου 2, παράγραφοι 1 και 2, στοιχείο β', της οδηγίας 2000/78/ΕΚ, σε βάρος εργαζομένης η οποία φορά μαντίλα λόγω του μουσουλμανικού θρησκεύματός της;
                  Ειδικότερα:
                  
                              α)
                           
                           
                              Μπορεί να δικαιολογηθεί σύμφωνα με την οδηγία 2000/78/ΕΚ διάκριση λόγω θρησκείας και/ή φύλου βάσει της υποκειμενικής επιθυμίας του εργοδότη να τηρήσει στάση πολιτικής, ιδεολογικής και θρησκευτικής ουδετερότητας, ακόμη και αν κατά τον τρόπο αυτό ο εργοδότης επιδιώκει να ικανοποιήσει τις υποκειμενικές επιθυμίες των πελατών του;
                           
                        
                              β)
                           
                           
                              Αποκλείουν η οδηγία 2000/78/ΕΚ και/ή το θεμελιώδες δικαίωμα της επιχειρηματικής ελευθερίας που απορρέει από το άρθρο 16 του Χάρτη των Θεμελιωδών Δικαιωμάτων της Ευρωπαϊκής Ένωσης, λαμβανομένου υπόψη του άρθρου 8, παράγραφος 1, της οδηγίας 2000/78/ΕΚ, εθνικό καθεστώς κατά το οποίο η απαγόρευση θρησκευτικής ενδυμασίας με σκοπό την προστασία του θεμελιώδους δικαιώματος της θρησκευτικής ελευθερίας δεν μπορεί να δικαιολογηθεί λόγω της αφηρημένης δυνατότητας να τεθεί σε κίνδυνο η ουδετερότητα του εργοδότη, αλλά μόνον ενόψει αρκούντως συγκεκριμένου κινδύνου, ιδίως ενός συγκεκριμένου κινδύνου οικονομικής ζημίας για τον εργοδότη ή θιγόμενο τρίτο;
                           
                        
            
         (1)  EE 2000, L 303, σ. 16.